Document ID: 31992D0507

ΑΠΟΦΑΣΗ ΤΗΣ ΕΠΙΤΡΟΠΗΣ της 30ής Σεπτεμβρίου 1992 σχετικά με τη χορήγηση ενισχύσεων από τη Γαλλία υπέρ της βιομηχανίας άνθρακα το 1992 (Το κείμενο στη γαλλική γλώσσα είναι το μόνο αυθεντικό) (92/507/ΕΚΑΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,
την απόφαση αριθ. 2064/86/ΕΚΑΧ της Επιτροπής της 30ής Ιουνίου 1986 σχετικά με το κοινοτικό καθεστώς παρεμβάσεων των κρατών μελών υπέρ της βιομηχανίας άνθρακα (1),
Εκτιμώντας:
ότι η γαλλική κυβέρνηση, με επιστολή της 9ης Ιουλίου 1992, κοινοποίησε στην Επιτροπή, σύμφωνα με το άρθρο 9 παράγραφος 2 της απόφασης αριθ. 2064/86/ΕΚΑΧ, χρηματική παρέμβαση που προτίθεται να διενεργήσει άμεσα υπέρ της βιομηχανίας άνθρακα κατά τη διάρκεια του 1992-
ότι, με βάση την απόφαση αυτή, η Επιτροπή αποφασίζει για το ακόλουθο μέτρο:
- ενίσχυση για την κάλυψη των ζημιών εκμετάλλευσης βάσει του άρθρου 3 της απόφασης, που ανέρχεται σε 1 284 εκατομμύρια γαλλικά φράγκα-
ότι, βάσει της κοινοποίησης της γαλλικής κυβέρνησης, το συγκεκριμένο μέτρο ενίσχυσης προορίζεται να διευκολύνει την αναδιάρθρωση της βιομηχανίας άνθρακα-
ότι το μέτρο που σχεδιάζεται από τη γαλλική κυβέρνηση υπέρ της βιομηχανίας άνθρακα πληροί τις προϋποθέσεις του άρθρου 1 παράγραφος 1 της απόφασης- ότι η Επιτροπή πρέπει, συνεπώς, να αποφανθεί, βάσει του άρθρου 10 της απόφασης, κατά πόσο το μέτρο αυτό πληροί τους όρους και τα κριτήρια που αναφέρονται στην απόφαση αυτή και αν συμβιβάζεται με την καλή λειτουργία της κοινής αγοράς-
ότι οι καταβαλλόμενες στο γαλλικό κλάδο άνθρακα προσπάθειες εξορθολογισμού και αναδιάρθρωσης, οι οποίες κατέστησαν αναγκαίες λόγω της μη μακροπρόθεσμης οικονομικής βιωσιμότητας ορισμένων εξορυκτικών μονάδων, οδήγησαν, από το 1986, σε σταδιακή μείωση της παραγωγής άνθρακα κατά 44 % και σε αισθητή βελτίωση τόσο της παραγωγικότητας όσο και του κόστους παραγωγής. Σκοπός της αναδιάρθρωσης είναι να συγκεντρωθεί η παραγωγή στην περιοχή Lorraine, στις μονάδες που εμφανίζουν τις καλύτερες προοπτικές οικονομικής βιωσιμότητας και να κλείσουν τα υπόγεια ορυχεία της λεκάνης του Centre-Midi. Στο πλαίσιο της διαδικασίας αναδιάρθρωσης εκσυγχρονισμού και εξορθολογισμού, έπαυσαν οι εξορυκτικές δραστηριότητες στην λεκάνη του Nord-Pas-de-Calais το 1990, η δε διαδικασία κλεισίματος των υπόγειων εκμεταλλεύσεων του Centre-Midi αναμένεται, σε πρώτη φάση, να οδηγήσει στη διακοπή εξόρυξης στο Blanzy στα τέλη 1992-
ότι οι ενισχύσεις που χορηγήθηκαν στη βιομηχανία άνθρακα σημείωσαν αισθητή μείωση. Κατόπιν της σταδιακής μείωσης των ζημιών ανά παραγόμενο τόνο, το ύψος της ενίσχυσης για το 1992 ανέρχεται στο ήμισυ της χορηγηθείσας ενίσχυσης για το 1987-
ότι η ενίσχυση για την κάλυψη των ζημιών εκμετάλλευσης χρησιμεύει στη διευκόλυνση της ορθολογικής οργάνωσης και της αναδιάρθρωσης της βιομηχανίας άνθρακα και στη βελτίωση της μακροπρόθεσμης οικονομικής βιωσιμότητάς της-
ότι η προβλεπόμενη ενίσχυση θα καλύψει μόνο μέχρι 75 % για κάθε παραγόμενο τόνο τη διαφορά μεταξύ μέσου προβλεπόμενου κόστους και μέσων προβλεπόμενων εσόδων και, συνεπώς, ανταποκρίνεται στις προϋποθέσεις εφαρμογής του άρθρου 3 παράγραφος 1 της απόφασης αριθ. 2064/86/ΕΚΑΧ-
ότι, δεδομένου ότι η ενίσχυση εγγράφεται στο πλαίσιο αναδιάρθρωσης και ορθολογικής οργάνωσης της βιομηχανίας άνθρακα και δεδομένου του σκοπού της, ανταποκρίνεται στους στόχους και τις προϋποθέσεις που ορίζονται στο άρθρο 2 της εν λόγω απόφασης-
ότι, συνεπώς, η ενίσχυση στην τρέχουσα παραγωγή που σκοπεύει να χορηγήσει το 1992 η γαλλική κυβέρνηση στη βιομηχανία άνθρακα βάσει του άρθρου 3 της απόφασης αριθ. 2064/86/ΕΚΑΧ συμβιβάζεται με την ορθή λειτουργία της κοινής αγοράς-
ότι η παρούσα απόφαση δεν προδικάζει το συμβιβάσιμο των διατάξεων που διέπουν τις πωλήσεις γαλλικού άνθρακα στους παραγωγούς ηλεκτρικής ενέργειας με τις διατάξεις της συνθήκης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Γαλλία επιτρέπεται να χορηγήσει στη βιομηχανία άνθρακα, για το ημερολογιακό έτος 1992:
- ενίσχυση για την κάλυψη ζημιών εκμετάλλευσης μέχρι ποσού ύψους 1 284 000 000 γαλλικών φράγκων.
Άρθρο 2
Η Γαλλία ανακοινώνει στην Επιτροπή, το αργότερο μέχρι τις 30 Ιουνίου 1993, το ποσό ενίσχυσης που πράγματι χορηγήθηκε κατά το έτος 1992.
Άρθρο 3
Η παρούσα απόφαση απευθύνεται στη Γαλλική Δημοκρατία. Βρυξέλλες, 30 Σεπτεμβρίου 1992.

Labels: 18
19
14